Podlitiek: Die Khumalo-dubbelstandaard en koshuisname ontaardVelaphi Khumalo. Foto: Via Facebook Opgestel deur die Podlitiek-span In vandeesweek se episode pak die Podlitiek dubbelstandaarde, snaakse besluite deur universiteitsbestuur en die Nene-saga by die horings. Om die episode in te lui, bespreek Daniël Eloff die gelykheidshof se beslissing van die afgelope week waar Velaphi Khumalo skuldig bevind is aan haatspraak. Khumalo is ŉ staatsamptenaar wat mense op sosiale media aangehits het om wit Suid-Afrikaners te vermoor “net soos wat Hitler met die Jode gemaak het”. Hierdie uitspraak word vergelyk met Vicky Momberg se uitlatings vroeër vanjaar, as gevolg waarvan sy tans tronkstraf uitdien vir die rassistiese uitlatings wat sy op video gemaak het. Die span spreek hul kommer uit oor die duidelike dubbelstandaarde tussen die twee gevalle. Wat dit selfs erger maak, is die feit dat Khumalo met ŉ ligter straf wegstap vir ŉ veel erger opmerking. Die gesprek draai dan na die Universiteit van Pretoria, waar koshuisname die nuutste slagoffer in die stryd om transformasie is. Paul Maritz lys ŉ paar voorbeelde van die veranderde name en sê dat hierdie ŉ simboliese oefening was wat van min tot geen waarde is nie. Paul bespreek ŉ straf wat in die Romeinse tyd bekend gestaan het as damnatio memoriae – om iemand uit die samelewing se gemeenskaplike geheue te verwyder deur alle tekens van sy/haar/hul bestaan te vernietig. Hierdie taktiek is ook kenmerkend van Leninisme – en in dié opsig ook iets wat duidelik deur die Suid-Afrikaanse regering onderskryf word. Hierdie totalitêre beheer van die verlede is duidelik sigbaar in standbeelde wat verwyder word en die wysiging van plekname. Dit alles pas in by die ANC se doelwit om die geskiedenis te beheer – en om dit wat hulle nié kan beheer nie, uit te wis. Die episode sluit af met die skielike bedanking van Nhlanhla Nene, die voormalige minister van finansies. Dit volg nadat dit aan die lig gekom het dat hy by vier geleenthede met die Guptas in kontak was – en dat sy seun se besigheidsbedrywighede ietwat verdagte is. Paul wys daarop dat indien ons maatstaf vir ministeriële aanstelling is of die persoon al in kontak met die Guptas was, dan sou ons nie besonder baie mense oorhê om in die kabinet te dien nie. Suid-Afrika wissel deesdae taamlik gereeld van ministers van finansies – watter implikasies het dit vir stabiliteit en sakevertroue? Ter afsluiting kyk Podlitiek na enkele positiewe punte van die afgelope week se nuus. Paul is trots op die afgelope naweek se Springbok-wedstryd en is bly om te hoor dat oudpresident Zuma bietjie finansiële druk ervaar. Daniël Eloff sluit af met die jongste nuus dat AfriForum en die Zulu-koning ŉ samewerkingsooreenkoms gesluit het – 2018 is werklik die jaar van vreemde alliansies.